CELEX: 62006CJ0213
Language: sk
Date: 2007-07-18 00:00:00
Title: Rozsudok Súdneho dvora (prvá komora) z 18. júla 2007. # Európska agentúra pre obnovu (EAR) proti Georgios Karatzoglou. # Odvolanie - Dočasný zamestnanec - Výpoveď zmluvy. # Vec C-213/06 P.

ROZSUDOK SÚDNEHO DVORA (prvá komora)
      z 18. júla 2007
      Vec C‑213/06 P
      Európska agentúra pre obnovu (EAR)
      proti
      Georgios Karatzoglou
      „Odvolanie – Dočasný zamestnanec – Výpoveď zmluvy“
      Predmet: Odvolanie podané proti rozsudku Súdu prvého stupňa Európskych spoločenstiev z 23. februára 2006, Karatzoglou/EAR (T‑471/04,
         Zb. VS s. I‑A‑2‑35, II‑A‑2157) smerujúce k zrušeniu tohto rozsudku
      
      Rozhodnutie: Rozsudok sa zrušuje a vec sa vracia Súdu prvého stupňa.
      
      Abstrakt
      Úradníci – Zásady – Ochrana legitímnej dôvery
      (Podmienky zamestnávania ostatných zamestnancov, články 47 až 50)
      Skutočnosť, že zmena zmluvy dočasného zamestnanca vytvorila nejednoznačnú situáciu, ktorá mohla vyvolať dojem, že administratíva
         obmedzila svoju možnosť vypovedať zmluvu stanovenú v článkoch 47 až 50 Podmienok zamestnávania ostatných zamestnancov, nevyvoláva
         u zamestnanca legitímnu dôveru, pokiaľ ide o dobu trvania jeho pracovnej zmluvy. Nejasná zmluvná situácia totiž nemôže poskytnúť
         konkrétne záruky zo strany administratívy, ktoré sú potrebné na vznik legitímnej dôvery.
      
      Okrem iného sa nemôže odvolávať na zásadu, podľa ktorej môže slabšia strana pracovnej zmluvy očakávať, že nekonkrétne ustanovenia
         tejto zmluvy budú interpretované v jej prospech. Úvahy týkajúce sa zmluvnej situácie zamestnanca vo vzťahu k jeho zamestnávateľovi
         nemôžu nahradiť nedostatok jednej zo základných podmienok potrebných na to, aby mohla byť preukázaná existencia legitímnej
         dôvery.